Diari Oficial de la Generalitat Valenciana


Sumari del DOGV 3898, del 15-12-2000 (2000/10248)

ORDRE de 4 de desembre de 2000, de la Conselleria de Benestar Social, per la qual s'estableixen ajudes econòmiques per a l'any 2001, destinades a subvencionar la matrícula universitària i la compra de llibres per a estudis universitaris en determinades tipologies de família.
-----------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3898

Data del DOGV
:   15-12-2000

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2000/10061


Data del document
:   04-12-2000

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * universitat
    * ajuda pública
    * despeses d'escolaritat
    * material d'ensenyament
    * suport econòmic
    * estudiant

ORDRE de 4 de desembre de 2000, de la Conselleria de Benestar Social, per la qual s'estableixen ajudes econòmiques per a l'any 2001, destinades a subvencionar la matrícula universitària i la compra de llibres per a estudis universitaris en determinades tipologies de família. [2000/10648]
  
La Llei de la Generalitat Valenciana 5/1997, de 25 de juny, per la qual es regula el sistema de Serveis Socials inclou, dins de les responsabilitats d'aquesta, la de donar resposta a diferents problemes socials mitjançant l'aportació de recursos financers, tècnics, humans i organitzatius necessaris, així com garantir l'atenció integral de la família, atenent a tots els problemes que puguen incidir en el seu benestar, i prevenir-los o esmenar-los.
  
La Generalitat Valenciana és conscient de la necessitat d'establir ajudes econòmiques dirigides les famílies que, en un moment determinat del seu cicle vital, no compten amb els recursos suficients per a atendre totes les seues necessitats, amb la finalitat de pal·liar, en la mesura del possible, les problemàtiques concretes pròpies de l'evolució social.
  
En virtut de l'anterior, va ser aprovat el Decret 173/1999, de 5 d'octubre de 1999, DOGV 3609, pel qual s'estableixen les bases que hauran de regir les convocatòries que es publiquen per a la concessió d'ajudes econòmiques destinades a subvencionar la compra de llibres per a estudis universitaris i la matrícula universitària en determinades situacions familiars.
  
Les famílies regulades en l'esmentat Decret són de dues tipologies diferenciades: d'una banda aquelles que, sent el nombre dels seus membres suficient per a obtenir el reconeixement de família nombrosa, i tenint reconeguda aquesta condició o no, algun o alguns dels fills, que cursa estudis universitaris i que manté el requisit de convivència, supera o superen els criteris d'edat establits en la normativa vigent, per a obtenir el reconeixement oficial de família nombrosa; i, per una altra, aquelles que, en estar formades exclusivament per un dels progenitors i els fills, fan que aquest progenitor puga tenir dificultats per a compaginar la vida familiar i la vida laboral, en haver de dedicar més temps a les tasques pròpies de la llar, que altres famílies que, al tenir major nombre de membres, pogueren recolzar aquests entre si.
  
D'altra banda, existeixen famílies nuclears que, a més dels fills, hi conviuen altres persones incapacitades legalment o discapacitades, que podrien suposar una càrrega familiar afegida, raó per la qual són també incloses en l'àmbit de les ajudes regulades en aquesta ordre.
  
És, doncs, propòsit d'aquesta ordre, ajudar a promoure la igualtat de les famílies incloses en ella amb altres que, mantenint les mateixes condicions substancials, tinguen dret als beneficis a què dóna lloc la condició de família nombrosa, o en aquelles en què un major nombre de membres permeta un suport entre ells, del qual manquen les famílies incloses en aquesta ordre.
  
En virtut d'això i fent ús de les facultats que em confereix l'article 47.11 del text refós de la Llei d'Hisenda Pública de la Generalitat Valenciana i el Decret 138/2000, de 12 de setembre de 2000, del Govern Valencià, pel qual s'aprova el Reglament Orgànic i Funcional de la Conselleria de Benestar Social.
  
ORDENE
  
TÍTOL I
  
Ajudes i subvencions
  
Article 1. Objecte i àmbit d'aplicació
  
És objecte d'aquesta convocatòria subvencionar despeses efectuades l'any 2001, bé siga per les matrícules universitàries, o bé per la compra de llibres, destinades als estudis universitaris que condueixen a l'obtenció del títol de llicenciat, diplomat, mestre, enginyer tècnic, arquitecte tècnic, enginyer, arquitecte, doctor, títol superior en música o dansa, títol superior d'art dramàtic, títol de conservació i restauració i títol de disseny, en l'especialitat que escaiga, en les famílies regulades en l'article 2 d'aquesta ordre.
  
Article 2. Sol·licitants de l'ajuda
  
1. Podrà sol·licitar i ser beneficiària d'aquestes ajudes la persona que detente la condició de pare o mare, o ell o els fills estudiants universitaris o equiparats que visquen amb ells, en les següents tipologies de família:
  
a) Famílies en què convisquen un nombre suficient de membres per a obtenir el títol de família nombrosa i, no obstant això, l'edat d'algun dels seus fills o filles no ho permeta segons la condició primera establida en l'article 4t de la Llei 25/1971, de 19 de juny, de Protecció a les Famílies Nombroses.
  
En aquest supòsit, les ajudes podran anar destinades a qualsevol dels fills o filles que realitzen estudis universitaris i que convisquen al domicili familiar.
  
b) Famílies que, posseint el títol de família nombrosa, tenen algun fill o filla convivint amb els pares que, per superar el límit d'edat, no pot acollir-se als beneficis que atorga l'esmentat títol.
  
En aquest supòsit, les ajudes podran anar destinades, exclusivament, a aquells fills que superen el límit d'edat i que convisquen al domicili familiar.
  
c) Famílies que, per les seues especials característiques de renda disponible i convivència en el nucli familiar, en conviure únicament un dels pares i un o diversos fills o filles no emancipats, pogueren tenir dificultats econòmiques per a sostenir els estudis universitaris d'algun d'ells.
  
No obstant això, en aquest últim cas, podran conviure en el mateix domicili altres persones, en el cas que aquestes estiguen incapacitades legalment, o discapacitades amb una minusvalidesa igual o superior al 65%.
  
En aquest supòsit, les ajudes podran anar destinades qualsevol dels fills o filles que convisquen al domicili familiar i que realitzen estudis universitaris dels regulats en aquesta ordre.
  
2. En cas de tenir més d'un fill cursant estudis universitaris podran sol·licitar-se indistintament les ajudes per llibres o per matrícules, o ambdues, per a tots aquells que complisquen els requisits regulats en aquesta ordre.
  
Article 3. Requisits
  
Les famílies que desitgen accedir a l'ajuda regulada en aquesta ordre hauran de reunir els següents requisits:
  
1. La unitat familiar del sol·licitant haurà de tenir la seua residència habitual i estar empadronada en algun dels municipis de la Comunitat Valenciana.
  
2. La persona per a la qual se sol·licita l'ajuda haurà d'estar realitzant estudis universitaris l'any 2001, de qualsevol disciplina i en qualsevol de les universitats de la Comunitat Valenciana, i residir al domicili familiar en el moment de la sol·licitud.
  
No obstant l'expressat en el paràgraf anterior, s'entendrà que no es trenca la convivència en el cas que un fill residisca en un domicili distint al de la unitat familiar pel motiu d'estar realitzant aquests estudis, sempre que estiga empadronat al domicili de la mateixa unitat familiar.
  
3. La renda per càpita de la unitat familiar no ha de ser superior en una vegada i mitja al salari mínim interprofessional per a l'any 2001, en còmput anual.
  
S'entendrà per unitat familiar la formada pel beneficiari de l'ajuda junt amb les persones que convisquen amb aquell per matrimoni, relació anàloga a la conjugal o per llaços de parentiu, de consanguinitat, d'adopció o d'afinitat, fins al tercer grau.
  
S'entendrà per renda per càpita anual la quantitat que resulte de dividir els ingressos anuals bruts de la unitat familiar pel nombre de persones que la componen. No obstant això, es computarà també per al càlcul de l'esmentada renda per càpita als convivents incapacitats legalment o discapacitats, previstos en l'article 2.1.c, d'aquesta ordre.
  
Article 4. Documentació que cal aportar
  
Les persones interessades a acollir-se a les ajudes regulades en aquesta ordre hauran de presentar la sol·licitud de subvenció en el model que figura en aquesta i haurà d'anar acompanyada de la següent documentació:
  
1. Fotocòpia compulsada o confrontada del document nacional d'identitat de la persona que sol·licita l'ajuda, així com del número d'identificació fiscal (NIF).
  
2. Fotocòpia compulsada o confrontada de totes les pàgines del llibre de família.
  
3. En el cas de famílies nombroses que sol·liciten l'ajuda per algun fill que no és beneficiari d'aquesta condició, fotocòpia compulsada o confrontada del títol de família nombrosa.
  
4. Per al supòsit de viduïtat del pare o la mare, certificat de defunció que acredite aquest fet.
  
5. Per al supòsit de separació o divorci dels progenitors, fotocòpia confrontada o compulsada del testimoni de la sentència acreditativa de tal fet, així com del conveni regulador, si s'escau.
  
Els pares separats o divorciats per sentència ferma que els atribuïsca dret a pensió compensatòria i/o a obligació d'aliments i aquest s'ha incomplit, hauran d'acreditar la sol·licitud d'execució d'aquesta.
  
6. Certificat d'empadronament de totes les persones que convisquen al domicili de qui realitza la sol·licitud, incloent-hi aquesta última.
  
7. Justificació dels ingressos de la unitat familiar tal com s'arreplega en l'article 5 d'aquesta ordre.
  
8. Documentació acreditativa que s'estan realitzant estudis universitaris l'any 2001 per la persona per a la qual se sol·licita l'ajuda, en qualsevol de les universitats de la Comunitat Valenciana.
  
9. Per a les ajudes de matrícules universitàries, fotocòpia confrontada o compulsada del rebut que acredite el pagament de la matrícula universitària o, si la sol·licitud es presenta en un termini en què encara no ha pogut efectuar-se l'abonament d'aquesta, la quantia respecte a la qual se sol·licita la subvenció.
  
10. Per a les ajudes de llibres universitaris, pressupost o factures compulsades o cotejades dels llibres respecte als quals se sol·licita la subvenció i en què figure el seu títol.
  
Aquestes hauran d'anar a nom de la persona sol·licitant o bé a nom de la persona per a la qual s'acredita la matrícula universitària.
  
11. Serà obligatori adjuntar a la sol·licitud la fitxa de manteniment de tercers degudament omplida, segons model adjunt, així com les dades bancàries del compte designat pel sol·licitant en què se li ha d'efectuar el pagament de la subvenció.
  
Article 5. Justificació d'ingressos econòmics
  
La justificació dels ingressos anirà referida a l'exercici de 1999, es realitzarà de la forma següent i únicament respecte a persones que tingueren llavors 16 o més anys:
  
1. Amb la fotocòpia compulsada o confrontada de la declaració de l'impost sobre la renda de les persones físiques de tots els convivents al domicili (exercici 1999), incloent-hi tots els fulls, així com la d'ingrés o devolució degudament segellada.
  
En el supòsit que s'haja presentat declaració complementària, caldrà aportar-la en les mateixes condicions establides en el paràgraf anterior.
  
2. Si es va estar exempt de l'obligació de presentar la declaració de l'impost sobre la renda de les persones físiques de l'exercici 1999 o no existeix aquesta, s'aportarà la següent documentació:
  
a) Certificat de l'Agència Tributària acreditatiu de no haver-la presentat.
  
b) Certificat de vida laboral expedit per l'administració.
  
Article 6. Quantia de l'ajuda
  
L'import de les ajudes per a llibres universitaris serà el de la quantitat justificada en la sol·licitud fins a un màxim de 15.000 PTA. (90,15€) per persona per a la qual se sol·licita aquesta ajuda.
  
L'import de les ajudes per a matrícules universitàries serà el de la quantitat justificada a través del rebut de la matrícula fins un màxim de 40.000 PTA. (240,40€) per persona per a la qual se sol·licita l'ajuda. No obstant això, l'import de l'ajuda no podrà ser superior a l'exempció de taxes que es concedisca a les famílies nombroses de primera categoria en la corresponent Llei de Taxes.
  
Article 7. Exclusions i incompatibilitats
  
Només escaurà la subvenció de llibres per les despeses efectuades amb aquesta finalitat en el període comprés entre l'1 de gener i el 30 de juny del 2001, aquests dos inclusivament.
  
En cas de no aportar el justificant de la despesa efectuada en el moment de presentar la sol·licitud, el termini màxim per a presentar aquest serà el citat dia 30 de juny i es procedirà després a denegar l'ajuda sol·licitada per no haver aportat la documentació preceptiva, sense perjuí que haja de respectar-se, per a aportar la resta de documentació, el termini indicat en l'article 10 d'aquesta ordre.
  
L'ajuda exclusivament podrà subvencionar la compra de llibres que tinguen relació directa amb els estudis universitaris que s'estiguen cursant en qualsevol Universitat de la Comunitat Valenciana.
  
TÍTOL II
  
Procediment
  
CAPÍTOL I
  
Iniciació del procediment
  
Article 8. Instància i lloc de presentació de les sol·licituds
  
Les persones que desitgen optar a les ajudes regulades en aquesta ordre, hauran de presentar la seua sol·licitud en el registre de la direcció territorial de la Conselleria de Benestar Social del seu lloc de residència, sense perjuí de poder presentar-la en els altres llocs previstos en l'article 38.4 de la Llei 30/1992 de 26 de novembre, de Règim Jurídic de les Administracions Públiques i del Procediment Administratiu Comú.
  
Els models de sol·licitud es trobaran a disposició dels sol·licitants a les direccions territorials de la Conselleria de Benestar Social i a les oficines Prop de la Generalitat Valenciana.
  
Article 9. Termini de presentació
  
El termini per a sol·licitar les ajudes per a llibres serà d'un mes comptador a partir de l'endemà de la publicació d'aquesta ordre en el Diari Oficial de la Generalitat Valenciana.
  
El termini per a sol·licitar les ajudes per a matrícules universitàries s'iniciarà l'endemà de publicar-se aquesta ordre en el DOGV i finalitzarà el 30 de setembre del 2001.
  
CAPÍTOL II
  
Tramitació, resolució i recursos
  
Article 10. Ordenació i instrucció
  
El procediment que cal seguir en la tramitació de les sol·licituds presentades serà el següent:
  
Rebudes les sol·licituds, les direccions territorials de Benestar Social les verificaran i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut de les quals s'ha de pronunciar la resolució.
  
Quan la sol·licitud no reunisca els requisits exigits, o no s'adjunte la documentació que d'acord amb aquesta ordre resulte exigible, es notificarà a la persona interessada la causa que impedeix la continuació del procediment, i se li requerirà perquè en el termini de 10 dies esmene la falta o adjunte els documents preceptius, amb indicació que, si així no ho fera, se li tindrà per desistida de la seua petició i s'arxivarà l'expedient d'acord amb el que preveu l'article 71, de la Llei 30/1992, de 26 de novembre.
  
En la fase de tramitació de l'expedient, a la vista de la documentació que estiga en aquest, i de les obligacions que s'adquirisquen per la concessió de l'ajuda, es podran demanar informes als organismes i entitats que s'estime oportú i efectuar les comprovacions necessàries sobre l'exactitud de tot això.
  
Article 11. Comprovació de documentació
  
La comprovació de l'existència de dades no ajustades a la realitat, tant en la sol·licitud com en la documentació aportada, podrà comportar la denegació de la subvenció sol·licitada, sense perjuí de les restants responsabilitats que pogueren derivar-se'n.
  
Article 12. Proposta i resolució de les ajudes
  
Per a la resolució d'aquestes ajudes se seguirà el següent:
  
1. La resolució de les sol·licituds d'ajudes sol·licitades a l'empara d'allò que s'ha previst en aquesta ordre, es delega en el director general de la Família, Menor i Adopcions.
  
2. Per a procedir a resoldre aquestes ajudes es realitzarà el següent tràmit: una vegada valorats els expedients, la directora o el director territorial competent remetrà una proposta de concessió amb la quantia que escaiga o de denegació d'ajudes, a la Direcció General de la Família, Menor i Adopcions, la qual, en atenció a les prioritats establides en aquesta ordre, als crèdits globals i a la data de presentació de les sol·licituds que complisquen els requisits i condicions de la convocatòria, resoldrà concedint o denegant l'ajuda sol·licitada.
  
3. L'import de les subvencions concedides no podrà, aïlladament o en concurrència amb subvencions o ajudes d'altres administracions públiques o d'altres ens, públics o privats, superar el cost de l'objecte de la subvenció.
  
4. El termini màxim per a tramitar, resoldre i notificar les sol·licituds sobre les ajudes recollides en aquesta ordre serà de dos mesos comptadors a partir de la data en què s'hagueren fet públics els crèdits per al finançament de les ajudes o, en el supòsit de llibres, si en l'esmentat moment no s'han presentat encara els justificants, d'un mes comptador a partir de l'endemà de la finalització del termini de la seua presentació.
  
5. En aquells supòsits en què no es produïsca resolució expressa en el termini assenyalat s'entendrà que les sol·licituds han sigut desestimades, als efectes previstos per l'article 44.1 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.
  
6. En la subvenció per a llibres destinats a estudis universitaris, serà requisit necessari per a concedir l'ajuda que s'haja acreditat prèviament la despesa efectuada.
  
Article 13. Obligacions dels perceptors
  
Són obligacions dels beneficiaris:
  
a) Comunicar a la Direcció General de la Família, Menor i Adopcions, de mode fefaent, l'obtenció de subvencions o ajudes amb la mateixa finalitat, procedents de qualssevol administracions o ens públics.
  
b) Aportar la documentació justificativa que se li sol·licitara en relació amb la concessió de l'ajuda, així com atendre les actuacions d'inspecció que la Direcció General de la Família, Menor i Adopcions efectuara en relació amb l'objecte de la subvenció.
  
Article 14. Modificació de la resolució de concessió
  
D'acord amb allò que s'ha disposat en l'article 47, paràgraf 8é, del Reial Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, tota alteració de les condicions tingudes en compte per a la concessió de la subvenció, i en tot cas, l'obtenció concurrent de subvencions i ajudes atorgades per altres administracions públiques o d'altres ens públics o privats, podrà donar lloc a la modificació de la resolució de concessió.
  
Article 15. Recursos
  
Les resolucions dictades pel director general de la Família, Menor i Adopcions, en adoptar-se per delegació indicaran expressament aquesta circumstància i es consideraran dictades per l'òrgan delegant, exhaureixen la via administrativa i es pot interposar contra elles potestativament recurs de reposició en el termini d'un mes comptador a partir de l'endemà de la seua notificació o bé acudir directament a l'ordre jurisdiccional contenciós administratiu en el termini de dos mesos comptadors a partir de l'endemà de la seua notificació, mitjançant la forma i les condicions que determina la llei 29/1998, de 13 de juliol, reguladora de l'esmentada jurisdicció.
  
TÍTOL III
  
Del pagament i justificació de les subvencions
  
Article 16. Pagament de les subvencions
  
La percepció de les ajudes econòmiques es produirà en un pagament únic, una vegada aprovada la resolució de concessió i presentats els justificants acreditatius de la despesa subvencionada, mitjançant transferència bancària a nom del sol·licitant.
  
En la subvenció per a matrícules universitàries no podran efectuar-se justificacions de despesa amb posterioritat al 10 de desembre de l'any 2001. Excepcionalment, la Direcció General de la Família, Menor i Adopcions, podrà admetre documentació del pagament de matrícules presentada fora del termini establit en aquesta convocatòria, acreditativa de la correcta realització de l'activitat objecte de la subvenció, sempre que el retard obeïra a causes degudament justificades en l'expedient i no imputables al beneficiari de la subvenció.
  
En la subvenció per a llibres destinats a estudis universitaris, la justificació s'haurà presentat abans de la resolució de concessió de l'ajuda, acreditant la mateixa resolució que han sigut presentats els justificants necessaris.
  
Article 17. Reintegrament de les quantitats percebudes
  
D'acord amb allò que s'ha establit per l'article 47.9 del Reial Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, escaurà el reintegrament de les quantitats percebudes i l'exigència d'interés de demora, si s'escau, des del moment del pagament de la subvenció, en els següents supòsits:
  
a) Incompliment de l'obligació de justificació de l'ajuda.
  
b) Obtenir subvenció sense reunir les condicions requerides per a això.
  
c) Incompliment de la finalitat per a la qual la subvenció va ser concedida.
  
d) Incompliment de les condicions imposades als beneficiaris per raó de la concessió de subvenció.
  
DISPOSICIONS ADDICIONALS
  
Primera
  
En el cas que existisquen diverses persones que pogueren ser beneficiàries del mateix tipus de subvenció en la mateixa unitat familiar, hauran de sol·licitar-se les ajudes per a totes elles en una única sol·licitud, fent-hi constar tal circumstància.
  
Segona
  
L'eficàcia d'aquesta convocatòria queda condicionada a l'existència, en els pressupostos de l'exercici econòmic de l'any 2001, de crèdit adequat i suficient per a atendre les ajudes previstes en ella. Amb aquesta finalitat, la Conselleria de Benestar Social, una vegada aprovada i publicada la Llei de Pressupostos de la Generalitat per a l'any 2001, publicarà mitjançant una resolució les dotacions pressupostàries màximes per a les ajudes convocades; els crèdits i les línies de subvenció destinades a finançar-les. No obstant això, no es dictarà cap resolució sobre les sol·licituds d'ajuda a l'empara d'aquesta, mentre no existisca crèdit adequat i suficient en l'exercici de l'any 2001.
  
Els esmentats crèdits tenen caràcter limitador i no podran concedir-se subvencions una vegada que aquests s'hagen esgotat i es publicarà aquesta circumstància en el DOGV. Els aspectes regulats en la aquesta ordre s'aplicaran sense perjuí de totes les normes que regisquen el règim que jurídic pressupostari de l'administració de la Generalitat Valenciana. Si la corresponent Llei de Pressupostos o la normativa aplicable establiren condicions distintes s'hi aplicaran les que escaiga.
  
DISPOSICIONS FINALS
  
Primera
  
S'autoritza la Secretaria General i la Direcció General de la Família, Menor i Adopcions a elaborar les instruccions de desenvolupament d'aquesta ordre.
  
Segona
  
Aquesta ordre entrarà en vigor l'endemà de la seua publicació al Diari Oficial de la Generalitat Valenciana.
  
Contra ella podrà interposar-se recurs contenciós administratiu, en el termini de dos mesos comptadors des de la seua publicació, davant de la sala corresponent del Tribunal Superior de Justícia de la Comunitat Valenciana, d'acord amb allò que s'ha disposat en els articles 10.1.a i 46 de la Llei 29/98, de 13 de juliol, reguladora de la jurisdicció contenciosa administrativa, sense perjuí que puga interposar-se, potestativament, un recurs de reposició en el termini d'un mes comptador des de l'endemà de la seua publicació.
  
València, 4 de desembre de 2000
  
El conseller de Benestar Social
  
RAFAEL BLASCO CASTANY